
Barbara Hannay ble født i Sydney, tok utdannelsen sin i Brisbane og har tilbrakt det meste av sitt voksne liv i tropiske Nord-Queensland, hvor hun og ektemannen har oppdratt fire barn. Hun koser seg med telt og kano i villmarken, men er også glad i den urbane livsstilen – kammermusikk, moderne dans, filmer og å spise ute. Som engelsklærer har hun alltid likt å skrive, og nå som hun får fortellingene sine utgitt, har hennes største drøm gått i oppfyllelse.


En spesiell takk til Jenny Haddon,

hennes fabelaktige gjestfrihet i London

ga meg inspirasjon til å skrive denne fortellingen.






FØRSTE KAPITTEL

 

– Dette er favorittdelen min, hvisket Molly da det glamorøse paret på TV-skjermen vandret sørgmodig, men behersket til motsatte sider av Londons Westminster Bridge. – Nå snur han seg snart mot henne igjen.

Molly hadde krøllet seg spent sammen på sofaen. Karli, som satt i den andre enden av sofaen, forsynte seg med mer popkorn.

– Nå må du følge med, Karli. Jeg griner hver gang. Se. Han hører Big Ben, stopper, og … Mollys setning endte i et hulk. – Nå snur han seg. Hun la armene om knærne. – Ser du uttrykket hans?

– Åh … Karli sukket lavt. – Du kan se at han virkelig elsker henne.

– Ja. Det er så nydelig. Molly strakte seg etter et papirlommetørkle mens den kjekke helten sto alene på broen med en ulykkelig mine og ventet på at kvinnen i den lange pelskåpen skulle snu seg mot ham igjen.

Karli grep en pute og trykket den mot brystet. – Han må følge etter henne.

– Nei. Det er opp til henne nå. Hvis hun ikke snur seg, vet han at hun ikke elsker ham.

En rød toetasjes buss dukket opp på skjermen og stoppet, og filmens heltinne i den glamorøse kåpen skyndte seg mot den.

– Nei, stønnet Karli idet bussen kjørte av gårde med kvinnen om bord, og de igjen fikk se et nærbilde av heltens sønderknuste ansikt. – Ikke si at det ender sånn.

Molly presset leppene sammen for å la være å røpe noe. Kameraet trakk seg lengre og lengre vekk helt til de så London i fugleperspektiv, med Themsen som snirklet seg mellom parlamentsbygningene, Big Ben og Westminster Bridge, der de visste at den ensomme helten sto … mens den røde bussen kjørte vekk.

Karli skulte mot skjermen. Molly trakk knærne tettere inntil seg, glad for at venninnen var like trollbundet som henne.

Kameraet klatret enda høyere, og London-bussen var på størrelse med en fyrstikkeske nå. Lyden av bytrafikken ble erstattet av vemodig fiolinmusikk.

Molly hadde sett denne filmen mange ganger, men tårene trillet likevel nedover kinnene.

Og så … endelig …

Bussen stoppet.

Heltinnen steg av …

Kameraet senket seg ned igjen, zoomet seg nærmere og nærmere mens de to løp mot hverandre og endelig møttes i en omfavnelse.

Så kom rulleteksten. Karli rynket på nesen. – Ok. Den var ikke så verst.

– Ikke så verst? snufset Molly. – Var det derfor du praktisk talt bet hull på sofaputen min? Bare innrøm det – den er fantastisk. Christians ansikt idet han tror han har mistet Vanessa, er det mest rørende øyeblikket i filmhistorien. Hun sukket dramatisk. – Og London må være verdens mest romantiske by.

Karli trakk på skuldrene og strakte seg etter mer popkorn. – Er det ikke Paris som skal være mest romantisk?

– Pøh. Ikke for meg. Paris er … å, jeg vet ikke. Molly viftet en hånd i været. – Paris er ikke London.

– Bare innrøm det, Mozza. Du er betatt av engelskmenn. Du er overbevist om at London kryr av perfekte gentlemen.

Det var best å ignorere venninnens sarkasme. Molly nektet å innrømme at det var et snev – ok, kanskje litt mer enn et snev – av sannhet i det. Kjærlighetsaffæren hennes med London var dypt personlig.

Hun trykket på av-knappen på fjernkontrollen, gikk til vinduet og stirret ut i natten. Månen var nesten full og sendte et sølvskimmer over de høye furutrærne på fastlandet og den myke, glitrende overflaten av Korallhavet.

– Én ting er sikkert, sa hun. – Noe så romantisk kommer aldri til å skje meg. Ikke på denne øya.

– Å, jeg vet nå ikke det. Øya vår har kanskje ikke Big Ben eller Westminster Bridge, men månelyset over Picnic Bay er ikke så verst. Jeg klaget ikke da Jimbo fridde.

Molly smilte da hun snudde seg vekk fra vinduet. – Beklager. Jeg talte ikke om deg og Jimbo. Dere er så romantiske som det går an å være – bestevenner siden barnehagen. Alle her visste at dere kom til å ende opp sammen.

– Vel, for å være ærlig så er det ikke akkurat romantisk når mannen din tilbringer halve livet på en fisketråler.

– Det er vel så. Molly gikk ut på kjøkkenet og fant fram en kasserolle for å lage kakao. – Jeg burde slutte å se den filmen. Den gjør meg alltid rastløs. Jeg får lyst til å reise min vei og slå meg ned i London.

– Må det være London? Hvis du vil vekk fra øya, kan du vel prøve Sydney eller Brisbane? Eller Cairns?

Molly himlet med øynene. Som om en by i Australia kunne måle seg med Englands hovedstad. Hun hadde vært fascinert av London så lenge hun kunne huske – av historien, bygningene, kulturen og byens pomp og prakt generelt.

Hun elsket alle navnene – som Portobello Road og Piccadilly Circus. I hennes ører hørtes de magiske ut. Som poesi.

Karli trakk på skuldrene. – Hvis jeg skulle dratt utenlands, ville jeg heller reist til USA. Jimbo skal ta meg med til Las Vegas.

– Oi. Når da?

– En vakker dag. Ha, ha. Hvis en av oss noen gang får seg en bedre betalt jobb.

– Penger er problemet mitt, også. Jeg bruker det meste av pengene mine på boliglånet. Og leien i London er skyhøy. Jeg har sjekket det på Internett.

– Kanskje du kan leie ut huset ditt her?

Molly krympet seg. Å leie ut ville innebære at fremmede kom og bodde i huset, og det virket ikke riktig når det hadde vært bestemorens hjem i over femti år.

– Eller, sa Karli, – hva med et husbytte? Da kan du velge hvem som skal bo her, og det vil bare være for en kort stund. Søskenbarnet mitt i Cairns byttet med et par fra Danmark, og det gikk fint.

– Et husbytte? En kriblende fornemmelse danset over Mollys hud. – Hvordan fungerer det?

*

Patrick Knight stirret på tårnet av papirarbeid på skrivebordet sitt, før han så på klokken. Over åtte alt og han kom til å være her i flere timer ennå.

Han skar en grimase og skrev en rask tekstmelding på telefonen. Angela kom ikke til å like dette, men det fikk ikke hjelpe.

Lei for det, Ange. Jeg drukner i arbeid. Kan ikke komme i kveld. Kan vi ta det på fredag i stedet? P

Patrick kneppet sammen mobilen og strakte seg etter neste mappe i bunken. Det rumlet i magen, og sammen med sulten kjente han et sug av frustrasjon.

Den økonomiske krisen hadde forvandlet jobben hans i Londons finansdistrikt fra en interessant og utfordrende karriere til en kilde til konstant stress.

Det var som å jobbe i en krigssone. Altfor mange av kollegaene hadde fått sparken eller sagt opp. Noen hadde til og med fått nervøst sammenbrudd. Til tider følte han seg som den siste kriger.

Ja, han hadde reddet et par store kunder for banken, men han gjorde jobben til tre personer i avdelingen, og han kunne ikke leve på sjefens ros alene. Hvorfor i all verden jobbet han seg halvt i hjel når livet hans utenfor kontoret var …

Ikke-eksisterende.

Sannheten var at han ikke lenger hadde et liv utenfor banken. Han hadde ikke tid til å nyte det pene huset han hadde kjøpt i Chelsea, ikke tid til å gå ut med den nye kjæresten. Det var et mirakel at han i det hele tatt hadde hatt tid til å møte Angela, men hun kom ganske sikkert til å gi ham opp snart – akkurat som forgjengerne.

Og han som hadde lovet seg selv å kombinere karrieren med å skrive en roman på fritiden. For en vits.

Men for Patrick var det ikke lenger noe å le av. Dette var livet hans, eller snarere hans mangel på liv. En dag kom han til å våkne opp og oppdage at han var femti år – som sjefen sin – blek, engstelig, kjedelig og kun i stand til å snakke om én ting: jobben.

Mobiltelefonen plinget. Det var Angela, som forventet. Han bet tennene sammen og leste svaret hennes.

Beklager. Ikke på fredag. Ikke noensinne. Jeg har fått nok. Ha et fint liv, kjære P. Ange.

Patrick bannet, men kunne ikke klandre Ange. I morgen skulle han sende henne to – nei, tre dusin roser. Men han fryktet at de ikke ville gjøre susen. Ikke denne gangen. Hvis han skulle være ærlig, så følte han seg ikke akkurat knust – men det hele var et tegn på hvor lavt han hadde sunket.

Han kjente sinnet presse på. Han reiste seg fra stolen og begynte å strene fram og tilbake.

Kontoret føltes som et fengsel. Det var et fengsel, for pokker, og han kjente en desperat trang til å bryte seg ut.

Eller, desperat var det vel egentlig ikke. Det var bare et høyst rimelig behov.

Blikket hans landet på globusen, som han hadde reddet fra det gamle styrerommet under oppussingen – før finansverdenen gikk på en smell. Nå sto den i hjørnet av kontoret hans, og i det siste hadde han ofte stirret på den, grepet av en lengsel etter å være et annet sted på den vesle kulen.

Bare ikke i London.

Patrick gikk bort til globusen og snurret på den. Så satte han fingeren på den og kjente at den begynte å sakke på farten.

Når den slutter å snurre, skal jeg dra til det stedet jeg har satt fingeren på.

Globusen stoppet. Patrick lo. Han hadde tenkt på Tahiti eller Rio de Janeiro eller noe, men fingeren hans pekte på østkysten av Australia. En bitte liten prikk. Ei øy.

Han lente seg nærmere for å lese hva som sto der. Magnetic Island. Den hadde han aldri hørt om.

Han skulle til å vifte det vekk, men nølte. Jeg sa at jeg skulle dra dit. Skulle han finne ut mer om stedet? Skjønt, han kunne jo ikke reise noe sted uansett. Han satt fast her.

Da Patrick satt ved skrivebordet igjen, prøvde han likevel et raskt nettsøk på Magnetic Island, og øyenbrynene hevet seg da han så bildene. Øya var tydeligvis et turistmål, med palmetrær, hvit sand og blått, tropisk hav. Kanskje ikke så forskjellig fra Tahiti likevel?

Da han så på ulike alternativer for innkvartering, ble han oppmerksom på ordet nederst på skjermen: Husbytte.

Patrick klikket på lenken.

Husbytte: Magnetic Island, Queensland, Australia

Hus med tre rom

Beliggenhet: Mellom trærne på en odde, med havutsikt og kun tre minutters gange gjennom nasjonalparken til et vell av vakre bukter. Øya ligger nær Great Barrier Reef og er midt i blinken for seiling, kanoturer, paraseiling, fiske og dykking.

Dato for bytte: Fra 1. april og utover (fleksibel)

Bytteperiode: Tre til fire måneder

Foretrukket reisemål: London, Storbritannia

Patrick smilte mens han så for seg denne andre verdenen. Tenk å være fri, svømme med korallfisk, ligge i en hengekøye under palmetrærne, se på australske jenter i bikini … Skrive på den fabelaktige spenningsromanen som for øyeblikket kun eksisterte i hodet hans, mens han speidet ut over det glitrende havet.

Vel, nok om det. Arbeidet kaller. 

Han løftet svært motvillig en mappe fra skrivebordet og åpnet den, men konsentrasjonen var fullstendig borte. Han klarte ikke å fokusere på regneark og tall. I stedet skrev han en annonsetekst om sitt eget hus.

Boligbytte: Attraktive Chelsea i London, Storbritannia

Hus med fire rom og hage

To minutters gange til offentlig transport

* TV

* Peis

* Balkong/patio

* Nær butikker og restauranter

* Gallerier/museer

Tilgjengelig for bytte i tre måneder: april/mai til juni/juli

Reisemål: kysten av Queensland, Australia

To og en halv time senere hadde Patrick lukket den siste mappen, og han hadde også tatt en avgjørelse.

Han skulle gjøre det. Han var nødt. Han måtte komme seg vekk. Han skulle snakke med sjefen i morgen tidlig.


ANDRE KAPITTEL

Til: Patrick Knight <patrick.knight@mymail.com>

Fra: Molly Cooper <molly.cooper@flowermail.com>

Emne: Ut på tur, aldri sur

Hei, Patrick

Jeg fatter ikke at jeg kommer til å være i England om et døgn. Jeg er endelig ferdig med å pakke (koffertene er stappfulle), og det vesle huset mitt er skinnende rent og venter på deg. Jeg har lagt på splitter nytt sengetøy – håper du liker marineblått.

Jeg håper også at du kommer til å føle deg som hjemme her. Jeg vurderte å sette igjen blomster i en vase, men er redd de kommer til å visne og begynne å stinke før du kommer. Jeg legger nøkkelen under blomsterpotten ved bakdøren.

Det høres antakelig fryktelig uansvarlig ut, men ikke vær redd – innbyggerne på Magnetic Island er veldig ærlige. Ingen låser dørene her.

Men siden jeg ikke vil at du skal stresse, har jeg også lagt en reservenøkkel i resepsjonen ved feriestedet Sapphire Bay, der jeg jobbet frem til i går. Jeg har lært opp Jill, eierens niese, som skal ta over for meg mens jeg er borte, så nå er jeg lykkelig og arbeidsløs en stund. Jippi!

Jeg har alltid drømt om å bo i London. Takket være deg er denne drømmen i ferd med å gå i oppfyllelse, selv om det bare er for tre måneder. Jeg tror ikke jeg kommer til å få sove i natt.

Har du gjort alt ferdig på jobben? Skal du ha avskjedsfest? Jeg hadde min i går kveld, og det var veldig gøy, men jeg aner ikke hva jeg skal gjøre med alle gavene folk har gitt meg. Jeg får ikke lenger plass til så mye som en peanøtt i koffertene, så jeg tror jeg må lagre dem i en eske under sengen min (nå din seng). Beklager.

Du må forresten gjerne bruke bilen min. Den er som en sardinboks på hjul, men den går i hvert fall. Den er ikke registrert, men her trenger man ikke å registrere biler med mindre de tas over til fastlandet.

Det var snilt av deg å nevne at bilen din står i en garasje rundt hjørnet fra huset ditt, men jeg kommer nok ikke til å våge meg ut i London-trafikken.

Og forresten, ikke bli overrasket om ferjen er sen. Båtene her følger sin egen «øytid».

God tur i alle fall.

Pass opp, London!

Molly

PS: Jeg er enig i at vi ikke bør ringe hverandre, annet enn i nødstilfeller. Du har rett – telefonsamtaler kan være plagsomme (spesielt med ti timers tidsforskjell). Og dyre. E-post er mye mer praktisk. Jeg skal prøve å fatte meg i korthet, men garanterer ingenting. Jeg legger gjerne ut i det vide og brede når jeg blir ivrig.

M

Til: Molly Cooper <molly.cooper@flowermail.com>

Fra: Patrick Knight <patrick.knight@mymail.com>

Emne: Sv: Ut på tur, aldri sur

Kjære Molly

Takk for e-posten. Jeg har ikke hatt tid til noen avskjedsfest, er jeg redd. Måtte jobbe sent for å få ryddet skrivebordet. Nå må jeg skynde meg å pakke. Cidalia (hushjelpen) vil komme innom i løpet av uken og forklare deg alt om huset – hvordan komfyren virker osv.

Nøklene til huset ligger i en safe i banken som jeg jobber for i Kingʼs Road. En firkantet mursteinsbygning. Kollegaene mine har blitt instruert om å gi deg nøklene – og jeg har lagt igjen et kart. Bare vis dem passet ditt. Det bør ikke bli noe problem.

God tur.

Vennlig hilsen Patrick

Til: Patrick Knight <patrick.knight@mymail.com>

Fra: Molly Cooper <molly.cooper@flowermail.com>

Emne: Jeg er i London!!!!!

Oi, oi, oi, oi, oi, oi, oi, oi, oi!

Hvis jeg ikke hadde vært så trøtt, hadde jeg kløpet meg i armen, men jeg har jetlag og kan knapt holde øynene oppe. Men jeg er sykt lykkelig.

Kollegaen din i banken var en gentleman til fingerspissene, han ga meg nøklene og ønsket meg et hyggelig opphold i 34 Alice Grove, og da jeg trillet bagasjen min rundt hjørnet …

Patrick, huset ditt er …

Ubeskrivelig fint.

Nydelig.

Jeg er for trøtt til å skrive noe mer akkurat nå. Jeg skal drikke min første kopp med engelsk te og gå og legge meg. I din seng. Hei sann, det hørtes litt intimt ut, eller hva? Skriver mer i morgen.

Lykkelig hilsen fra Molly

Til: Patrick Knight <patrick.knight@mymail.com>

Fra: Molly Cooper <molly.cooper@flowermail.com>

Emne: Takk

Hei, Patrick

Jeg har sovet i ti timer i den deilige dobbeltsengen din og føler meg mye bedre i dag, men er fremdeles svimmel av spenning! Jeg har aldri vært borte fra Australia før, så det var utrolig gøy å få et første glimt av England i går. Vi fløy over den engelske kanalen, og da jeg så de grønne og disige engene, akkurat slik jeg alltid har forestilt meg dem, må jeg innrømme at jeg fikk klump i halsen.

Og så Heathrow. Herregud, for en opplevelse. Nå vet jeg hvordan det føles å være del av en kvegflokk. Et øyeblikk fikk jeg lyst til å dra rett hjem igjen.

Men så ristet jeg heldigvis følelsen av meg og tok drosje til Chelsea. Fryktelig overdådig, jeg vet det, men jeg orket ikke å reise med undergrunnsbanen med all bagasjen min. Og så er jeg bitte litt nervøs for undergrunnen i London.

Sjåføren spurte hvor jeg skulle, og da jeg sa Chelsea SW3, sa han ikke noe, men jeg så på blunkingen hans at han var imponert. Da jeg kom fram, var jeg også temmelig imponert.

Men jeg er bekymret, Patrick.

Dette er ikke akkurat et rettferdig husbytte.

Huset ditt er som et dukkehus i fire etasjer. Beklager – det er vel ikke det en mann vil høre. Jeg elsker de teppelagte trappene og de vakre, buede vinduene, marmorpeisen og soverommene med egne bad. Her er til og med et bidé! Det tok meg en stund å finne ut hva det var. Jeg har aldri sett et før.

I mellomtiden kommer du til å oppdage de grønne løvfroskene i min do. Uff, kommer du til å holde ut?

Jeg elsker stuen med alle bøkene dine. Du liker å lese, hva? Men jeg tror favorittrommet mitt er kjøkkenet, helt nederst i huset. Jeg elsker de svarte og hvite flisene på gulvet og de doble franske dørene som åpner seg mot den vesle hagen på baksiden.

Jeg drakk morgenteen min ute i dag tidlig, i den bleke engelske solen. Og det vokste bitte små påskeliljer rundt meg! Jeg har aldri sett påskeliljer før.

Etter frokost gikk jeg meg en tur langs Kingʼs Road, og alle hadde rosa kinn og så glamorøse ut med lange, elegant knyttede skjerf, og støvletter. Jeg kjøpte meg et skjerf (har ikke råd til støvletter). Jeg ønsket å se ut som de andre jentene, men får nok ikke til de rosa kinna.

Jeg er sikker på at jeg så en kjent skuespiller. En eldre mann, vet ikke hva han heter, men bestemor elsket ham. Men uff, Patrick. Jeg ser meg rundt og føler at jeg bor i Buckingham Palace, og så tenker jeg på deg på den andre siden av jordkloden i det vesle skuret mitt, som er … ja, du har jo sett det selv nå. Det er ganske spartansk, er det ikke? Kanskje jeg burde advart deg om at jeg ikke engang har flatskjerm-TV.

Skriv snart og fortell meg hvordan det går. Forhåpentligvis er du ikke lammet av sjokk.

Ha det så lenge,

Molly

Til: Patrick Knight <patrick.knight@mymail.com>

Fra: Molly Cooper <molly.cooper@flowermail.com>

Emne: Har du kommet fram?

Det er ikke meningen å høres ut som moren din, Patrick, men kunne du sendt meg et par linjer for å bekrefte at du har kommet fram, og at alt er bra med deg og huset?

M

PS: Jeg er fremdeles lykkelig, men det er utrolig kaldt her. Kaller dere dette vår?

Til: Patrick Knight <patrick.knight@mymail.com>

Fra: Felicity Knight <flissK@mymail.com>

Emne: En rask hilsen

Hei, kjære deg

Jeg regner med at du er i Australia nå. Jeg håper flyturen gikk fint. Jeg lover at jeg ikke skal plage deg hele tiden mens du er borte, men jeg ville bare forsikre meg om at du har kommet trygt fram, og ønske deg lykke til med romanskrivingen.

Hilsen den stolte moren til en fremtidig verdensberømt forfatter.

Kyss og klem

Til: Molly Cooper <molly.cooper@flowermail.com>

Fra: Patrick Knight <patrick.knight@mymail.com>

Emne: Sv: Har du kommet fram?

Kjære Molly

Ja, jeg har kommet fram, og alt er i orden. Det var vel verdt den tjuefire timer lange flyturen. Og ikke vær redd – huset ditt passer meg perfekt, og det ligger i veldig vakre omgivelser. Alt er skinnende rent, som du lovet, og det nye sengetøyet er perfekt. Takk for at du strøk det.

Som jeg sa, har jeg planer om å skrive en bok, så jeg trenger ikke noen overdådig luksus, og jeg har ikke planer om å se mye på TV. Det jeg trenger, er nye omgivelser og inspirasjon, og utsikten fra stuevinduet ditt gir meg begge deler.

Jeg har ommøblert og satt et bord ved vinduet, slik at jeg kan studere den fabelaktige utsikten over bukten til Cape Cleveland. Havet skifter farge hele dagen med de skiftende mønstrene fra solen og skyene. Det er virkelig praktfullt.

Jeg er glad for at du har funnet deg til rette, og at du liker deg, og du trenger ikke å bekymre deg for meg. Jeg nyter solen og har det veldig fint.

Å, og takk for de hjelpsomme lappene om fisken i fryseboksen, potteplantene, sentrifugeringssyklusen på vaskemaskinen og gekkoene. Alt er notert.

Vennlig hilsen Patrick

Til: Felicity Knight <flissK@mymail.com>

Fra: Patrick Knight <patrick.knight@mymail.com>

Emne: Sv: En rask hilsen

Hei, mamma

Jeg har det bare bra. Jeg skriver mer senere. Det er rene paradiset her nede, så du trenger ikke å bekymre deg.

Ta vare på deg selv, og hils Jonathan

Klem fra Patrick

Personlig journal, Magnetic Island, 10. april

Dette er noe uvant.

Jeg har aldri skrevet dagbok av noe slag, men det er visstnok nyttig for seriøse forfattere å skrive journal. Målet er å trene «skrivemuskelen» mens man venter på guddommelig inspirasjon.

Jeg hadde ikke tenkt å bry meg. Jeg er vant til tall og regneark og raske resultater, og det føles som bortkastet tid å formulere setninger som kanskje aldri blir brukt til noe. Men etter å ha brukt en hel dag på å stirre på PC-skjermen og «Kapittel én» øverst på en tom side, føler jeg at jeg må legge om taktikken.

Det er sikkert jetlagen sin feil. Inspirasjonen kommer nok om en dag eller to, men i stedet for å vente på at ordene skal komme strømmende, prøver jeg dette.

Så … hva skal jeg si?

Siden ingen andre kommer til å lese dette, kan jeg like godt begynne med det innlysende.

Det er en interessant erfaring å flytte inn i en annens hus på den andre siden av jordkloden, å være omgitt av et helt annet landskap og andre lyder, og til og med andre lukter.

Så snart jeg fant lappene fra Molly over hele huset, skjønte jeg at jeg hadde kommet til en fremmed verden. Noen eksempler:

Lapp på en potteplante: Patrick, vil du være så snill å vanne denne to ganger i uken? Men ikke la det ligge vann på fatet, for da klekker myggen.

På kjøleskapsdøren: Du må gjerne prøve fisken i fryseboksen. Jeg har korallørret, rytterfisk, wahoo og brudefisk. Ikke la deg skremme av de rare navnene, de er kjempegode. Prøv dem på grillen. Jeg har en glimrende oppskriftsbok på hyllen ved siden av komfyren.

På stueveggen ved siden av lysbryteren: Ikke få panikk om du ser små, søte øgler som løper på veggene. De er gekkoer – harmløse, og fine for å bli kvitt insekter.

Utenfor huset er plantene og trærne helt ulik trærne hjemme. De ser ut til å vokse på de minste jordflekker mellom enorme steinblokker her på odden.

Fuglene både ser og høres annerledes ut. En knallgrønn papegøye med blått hode og gul hals skvaldrer og skriker. Kookaburraens latter er hysterisk morsom. En annen fugl sender ut sørgmodige jammerskrik om natten.

Selv lyset her har overrasket meg. Det er så skarpt at det tar tid å bli vant til det.

Herregud, dette er patetisk. Jeg trenger rødvin. Jeg er noe til forfatter.

Men jeg kan ikke gi opp den første dagen. Det var et mirakel at jeg fikk denne avspaseringen. Jeg fatter ikke at gamle George Sims var så sjenerøs. Han var visst bekymret for at jeg skulle bli utbrent.

Jeg har alltid trodd at skriving var avslappende. Det er det sikkert også, når ordene begynner å komme.

Til tross for alle forskjellene, eller kanskje på grunn av dem, føles Molly Coopers vesle hus betryggende. Det er ikke luksuriøst, men det er sjarmerende, og det er nesten som om hun ikke har dratt. Jeg føler nesten at jeg har møtt henne bare ved å være her og se alle tingene hennes, berøre dem, bruke såpen hun la igjen (sandeltre, tror jeg), spise av maten hennes og sove i sengen hennes under myggnettingen.

Det henger et bilde av henne på kjøleskapet under en magnet formet som et stykke vannmelon. Hun er sammen med en eldre kvinne, og på baksiden står det: «Molly og besta.» Det ble tatt for rundt et år siden, og bestemoren ser skrøpelig ut, men Molly har langt, lysebrunt, krøllete hår, et pent smil, vennlige øyne, smilehull og fabelaktige bein.

Ikke at Mollys utseende eller personlighet er relevant på noen måte. Jeg kommer aldri til å møte henne ansikt til ansikt. Husene våre er vårt eneste bindeledd.

Så … litt mer om huset hennes.

Jeg må innrømme at jeg var redd det ville bli for feminint, med pastellfarger, sløyfer og blomster. Noe lunt og koselig som ville senket enhver manns testosteronnivå over natten. Men det går greit. Jeg liker spesielt den spektakulære beliggenheten.

Selve huset er lite: to soverom, ett bad og ett stort åpent rom som fungerer som kjøkken, spiserom og stue. Alt er i én etasje, og det føles rart å ikke gå ovenpå og legge seg om kvelden.

En haug med vinduer og vindusskodder slipper inn brisen og utsikten. Hun har mange stearinlys. En skulle tro det ikke var strøm her, slik som stearinlysene er spredt utover alt, sammen med biter av drivved og skjell og dekorasjoner i blått.

Jeg legger vanligvis ikke merke til farger, men jeg liker Mollys blåfarger – de er som ekko av havet og himmelen utenfor. Veldig beroligende.

Etter noen år med finanskrise og uendelige overtidstimer er dette akkurat det jeg trenger. Jeg er glad jeg fortalte alle at jeg ikke kommer til å ta kontakt de neste tre månedene. Bortsett fra en e-post i ny og ne fra Molly eller mamma kommer jeg ikke til å bli plaget med telefoner, tekstmeldinger, Twitter-meldinger eller beskjeder fra jobben …

Jeg tror jeg går og tester hengekøyen i mangotreet.

Til: Patrick Knight <patrick.knight@mymail.com>

Fra: Molly Cooper <molly.cooper@flowermail.com>

Emne: Oppdatering

Hei, Patrick

Hvordan går det? Jeg håper at øya lever opp til forventningene, og at det går bra med boken.

Jeg har begynt å utforske London (til fots, eller ved hjelp av de flotte, røde toetasjesbussene – som tar lenger tid, men jeg liker fremdeles ikke undergrunnen), og jeg prøver å få gjort så mye sightseeing som jeg kan. Det viser seg at de fleste museene i London har gratis inngang, som er helt topp.

For å få mest mulig ut av tiden min her har jeg laget noen regler til meg selv.

Regel 1: Unngå andre australiere. Jeg gidder ikke å tilbringe hele oppholdet med å snakke om hjemlandet mitt.

Regel 2: Lær det «ekte» London å kjenne – ikke bare turistattraksjoner som Buckingham Palace og Trafalgar Square.

Et eksempel: I går gikk jeg på gaten og snublet over huset der Oscar Wilde bodde for over hundre år siden. Kan du tenke deg hvor fantastisk det er for en jente som har wallabyer og papegøyer til naboer?

Jeg sto og stirret på Oscars stuevindu og tenkte på de fabelaktige skuespillene han skrev, på at han bodde her gjennom rettssaken, og at han måtte i fengsel bare fordi han var homofil.

Du er vel ikke homofil, Patrick? Det ser ikke slik ut på bøkene dine i bokhyllen – for det meste sportsbiografier, mursteiner om finanstemaer eller detektivromaner.

Beklager, boksmaken din og de seksuelle preferansene dine raker meg ikke, men det er vanskelig å ikke være nysgjerrig på deg. Du har ikke engang lagt igjen et bilde av deg, men mannfolk bryr seg vel sjelden om bilder.

Apropos bilder – jeg drar kanskje for å se vaktskiftet på Buckingham Palace, men jeg har ingen planer om å bli tatt bilde av med en mann på hesteryggen og en mopp på hodet.

Regel 3: Forelske meg i en engelskmann. Det hadde faktisk vært til hjelp om du var homofil, Patrick, for da kunne jeg tatt en jenteprat med deg om det ikke-eksisterende kjærlighetslivet mitt. Nå som du har sett øya, skjønner du at det ikke akkurat bugner over av attraktive, tilgjengelige menn. De fleste single menn er unge backpackere som bare er innom en kort tur.

Den hemmelige fantasien min (ja, nå får du visst vite det meste) er å gå ut med en ekte engelsk gentleman. Ja, ikke prins William eller Colin Firth. Jeg kan senke forventningene litt – men ikke for lavt. Colin Firths lillebror hadde vært greit.

Etter et helt liv på en øy der de fleste unge mennene tilbringer dagene barfotet med hullete T-skjorter og surfeshorts, lengter jeg etter en mann i en elegant, sofistikert dress.

Jeg vil så gjerne treffe en høflig engelskmann som behandler meg som en dame og tar meg til kultiverte steder – på konsert eller teater eller kunstgalleri.

Man kan alltids drømme. Jeg har forresten søkt litt på Internett. Visste du at det går seks hundre og syttitre ulike show i London akkurat nå? Det er utrolig. Øya vår har én amatørmusikal i året.

Jeg advarte deg om at jeg kom til å legge ut i det vide og brede, Patrick. Jeg har alltid hatt en tendens til å skrive ned absolutt alt. Jeg skal la deg være i fred nå.

M

Til: Patrick Knight <patrick.knight@mymail.com>

Fra: Molly Cooper <molly.cooper@flowermail.com>

Emne: Rengjøring

Cidalia kom i dag. Så hyggelig hun er! Og hun er veldig god til å snakke engelsk. Jeg har aldri møtt noen fra Brasil, så vi satte oss ved kjøkkenbordet – jeg aner ikke hvilken innstilling du har til å underholde ansatte i stuen – og over en kopp te fortalte hun meg alt om familien sin og barndommen i São Paulo. Kjempeinteressant!

Men, Patrick, jeg visste ikke at hun skulle fortsette å gjøre rent mens jeg er her. Du har visstnok alt betalt henne på forskudd. Det er snilt og omtenksomt av deg, og jeg skjønner at Cidalia nødig vil miste jobben sin, men jeg har ikke ordnet med vaskehjelp til deg der borte. Jeg tenkte ikke tanken engang.

Magnetic Island må virke som et U-land for deg.

Hvis du vil ha noen til å gjøre rent, kan jeg kontakte Jodie Grimshaw. Hun er alenemor og tar gjerne vaskejobber, men jeg er redd du må være på vakt, Patrick. Jeg føler jeg må beskytte deg, og Jodie er på jakt etter en rik ektemann. Dessuten har hun en unge med hyppige raserianfall.

Jeg kan også prøve hotellet i Sapphire Bay. De kan sikkert låne ut en av stuepikene en morgen i uken.

Hilsen Molly

Til: Molly Cooper <molly.cooper@flowermail.com>

Fra: Patrick Knight <patrick.knight@mymail.com>

Emne: Sv: Rengjøring

Kjære Molly

Takk for advarselen om Jodie G. Den viste seg å være nyttig da jeg møtte henne på butikken i morges. Hun var … på hugget, kan man si.

Og takk, men jeg trenger ikke vaskehjelp. Jeg har funnet ut hvordan kosten og feiebrettet fungerer, og huset ditt er så kompakt at det går fort å vaske. Det vil utvilsomt overraske deg at jeg kan feie, selv om jeg ikke er homofil.       Kanskje jeg til og med klarer å starte støvsugeren en dag.

For å være ærlig plager ikke mangelen på en rengjøringshjelp meg på langt nær så mye som at jeg ikke har muligheten til å svømme. Hvem skulle trodd at det ikke gikk an på en tropisk øy? Det er visstnok dødelig stormanet i vannet, og en omstreifende saltvannskrokodille ligger på lur langs kystlinjen. Alle strendene er stengt. I denne heten!

Men nok syting.

Det er for øvrig synd at du er nervøs for å bruke undergrunnen. Jeg forstår at det er noe helt annet enn ferjen til øya her, men undergrunnen er rask og punktlig, og Sloane Square-stasjon er veldig nære. Du burde virkelig prøve.

Beste hilsen Patrick

PS: Noen ved navn Boof ringte og inviterte meg ned på puben for å se et kappløp med agapadder. Jeg leste på Internett at agapadder er giftige søramerikanske frosker som kan vokse seg store som middagstallerkener og formerer seg som kaniner. Så det er vel ikke akkurat Royal Ascot. Setter pris på eventuelle råd/advarsler.

Personlig journal, Magnetic Island, 16. april

Denne journalen hjelper ikke i det hele tatt. Jeg stirrer fremdeles på en tom side.

Ordene jeg har skrevet ned, er bare vrøvl. Det er så frustrerende. Ideene til romanen høres perfekte ut i hodet mitt. Jeg kan se for meg personene, omgivelsene og handlingen, men når jeg prøver å skrive det hele ned, blir det bare rot.

Jeg begynner å tro at Molly Cooper er en langt bedre skribent enn meg, og hun prøver ikke engang. Ordene bare strømmer ut av henne. Jeg begynner å få et snev av panikk. Jeg hater å mislykkes. Hvorfor innbilte jeg meg at jeg kunne skrive en hel roman?

Jeg skal gå meg en lang tur. Det sies å være effektivt mot skrivesperre.

Til: Patrick Knight <patrick.knight@mymail.com>

Fra: Molly Cooper <molly.cooper@flowermail.com>

Emne: Farlige beist osv.

Beklager. Jeg skulle ha advart deg om manetene, og det var synd med krokodillen. De gode nyhetene er at de ansatte i nasjonalparken antakelig vil fange den og flytte den til et trygt og avsidesliggende sted, og manetsesongen er over i slutten av april, så du vil snart få lov til å svømme. Du kan prøve den manetfrie innhegningen i Horseshoe Bay, men det er vel ikke helt det samme å svømme i et stort nett.

Bare vent, øya er et paradis sent om høsten og tidlig om vinteren. Da kan du svømme så mye du orker.

Jeg kan tegne et kart over øyas beste snorklesteder og sende det til deg i posten. Og du bør så absolutt få med deg agapaddeløpet. Det høres grotesk ut, men det er faktisk gøy. Hør på Boof. Han fanger paddene til løpet og kan tipse deg hvis du vil satse penger på sannsynlige vinnere.

Hvordan går det med skrivingen?

Klem fra Molly

Til: Patrick Knight <patrick.knight@mymail.com>

Fra: Molly Cooper <molly.cooper@flowermail.com>

Emne: Takk!

Patrick, du er en knupp! Ja, jeg vet at jeg aldri har møtt deg, men det var så snilt av deg å sende boken om Londons hemmeligheter. Den kom i morges. Du må ha ordnet det via Internett. Så omtenksomt!

Tro meg, jeg er virkelig takknemlig. Jeg har sett på andre reisebøker i butikkene, men de ser bare ut til å dekke de største attraksjonene – som er fantastiske, så klart – men når du har sett Piccadilly Circus, Buckingham Palace og Hyde Park, vil du gjerne se noe annet.

Nå kan jeg utforske byen skikkelig, slik jeg hadde håpet. I ettermiddag dro jeg tilbake til Hyde Park og fant den skjulte dyrekirkegården som er nevnt i boken. Det var fascinerende å se alle de små gravsteinene til hunder, katter og fugler, til og med en apekatt.

Men du har nok rett i at jeg må prøve undergrunnen, og det skremmer vettet av meg. Jeg liker ikke tanken på at hele London ligger over et nettverk av tunneler, og at det til enhver tid er tusenvis av mennesker der nede som suser frem og tilbake.

Jeg vet at det ikke hjelper å unngå det. Jeg skal prøve å skjerpe meg.

Klem fra M

Til: Molly Cooper <molly.cooper@flowermail.com>

Fra: Patrick Knight <patrick.knight@mymail.com>

Emne: Sv: Takk!

Hei, Molly

Takk for tilbudet om å sende et kart over snorklestedene på øya. Det hadde vært veldig praktisk. Jeg skal holde utkikk etter postbilen.

Jeg er glad du likte boken. Gleden er på min side. Men, Molly, det høres ut til at du er fryktelig nervøs for å bruke undergrunnen. Det finnes selvsagt andre måter å komme seg rundt i London på, men hvis du lider av en fobi, trenger du kanskje en hjelpende hånd?

Jeg kan godt be moren min om å stikke innom deg. Hun er nok ikke vanskelig å be. Overfor meg kan hun være veldig sjefete, men alle andre hevder at hun er svært beroligende.

Lykke til!

Hilsen Patrick

Til: Patrick Knight <patrick.knight@mymail.com>

Fra: Molly Cooper <molly.cooper@flowermail.com>

Emne: Sv: Takk!

Kjære Patrick

Jeg kan dessverre ikke takke ja til tilbudet ditt om å sende moren din over. Jeg vet at det er godt ment, men jeg vil ikke trenge meg på.

Jeg høres antakelig veldig ung ut, men jeg er faktisk tjuefire, og gammel nok til å ta offentlig transport på egen hånd.

Jeg har aldri likt å spille jomfru i nød, og denne frykten er kanskje ubegrunnet, men den er noe jeg må overvinne på egen hånd.

Hilsen Molly

PS: Du har ikke nevnt noe om boken din. Du må være veldig beskjeden, Patrick. Eller blir det for personlig for dere engelskmenn å røpe den slags til en nysgjerrig australier?


TREDJE KAPITTEL

 

Tekstmelding fra Karli, 19. april kl. 10.40: Du nevnte aldri at fyren som bor i huset ditt, er utrolig kjekk.

Til: Karli Henderson <hendo86@flowermail.com>

Fra: Molly Cooper <molly.cooper@flowermail.com>

Emne: Fyren i huset mitt

Hei, Karli. Beklager, jeg har ikke råd til å svare på tekstmeldinger fra utlandet, så jeg tyr til e-post i stedet. Jeg må si at meldingen din kom som en overraskelse. Jeg aner ikke hvordan Patrick ser ut.

Han har ingen bilder i huset (ikke engang et album som jeg kunne ha tatt en tyvtitt i), så jeg trodde kanskje at han hadde komplekser for utseendet sitt.

Er han virkelig kjekk?

Jeg har det som plommen i egget her. Har ikke møtt noen menn (sukk), men utforsker London. Jeg må imidlertid få meg en jobb snart, så jeg kan betale avdragene på boliglånet.

Har du snakket med Patrick? Har han en sexy engelsk aksent? Jeg har oppdaget at det ikke er mange londonere som faktisk snakker som Jeremy Irons eller Colin Firth. Det er litt skuffende.

Hvordan går det med Jimbo?

Klem fra Molly

Til: Molly Cooper <molly.cooper@flowermail.com>

Fra: Karli Henderson <hendo86@flowermail.com>

Emne: Sv: Fyren i huset mitt

Jeg er glad du har det fint, Mozza, men jeg vet ikke om jeg bør gi deg for mange detaljer om utseendet til denne briten din. Da kommer du antakelig settende hjem igjen.

Vær nå litt rimelig. Du er i London, omgitt av millioner av engelskmenn, mens vi har bare én. Ikke at Patrick har vist noen tegn til å ville blande seg med lokalbefolkningen. Han virker litt reservert og … tør jeg si hoven? Han avviste Jodie Grimshaw. Han var visstnok svært så høflig, men hun tok hintet – og du vet at det skal noe til.

Siste nytt her er at Jimbo har søkt på en jobb på et båtbyggeri i Cairns, så det er ikke sikkert vi blir værende på øya stort lenger.

Har jeg fortalt deg hvor stolt jeg er av deg, Molly? Du er så modig som har dratt helt alene til en storby på den andre siden av jorden.

Du er heltinnen min.

Klem fra Karli

Til: Karli Henderson <hendo86@flowermail.com>

Fra: Molly Cooper <molly.cooper@flowermail.com>

Emne: Sv: Fyren i huset mitt

Jeg krysser fingrene for Jimbo og jobbintervjuet i Cairns, men som du helt sikkert vet, kommer jeg til å savne dere hvis dere drar fra øya. Dere har vært bestevennene mine hele livet!

Men jeg kan ikke være egoistisk. Jeg vet hvor viktig det er for Jimbo med en sikker jobb med god lønn, slik at dere kan begynne å planlegge framtiden (inkludert den turen til Las Vegas), så lykke til!!

Når det gjelder Patrick Knight, så håper jeg at han ikke er altfor overlegen, da blir det vanskelig for ham.

Jeg er sikker på at han egentlig ikke mener å være hoven. Han og jeg har skrevet en del e-poster til hverandre, og han virker litt reservert, men han er veldig hjelpsom. Han holder seg antakelig for seg selv fordi han ikke har tid til å være sosial. Han er veldig opptatt med å skrive en bok, og han har bare tre måneder fri.

Men jeg synes det er dårlig gjort av deg å ikke fortelle meg mer om ham. Han bor i huset mitt og sover i sengen min. Det er et fryktelig intimt forhold, og så aner jeg ikke hvordan han ser ut engang!

Kanskje du kan svare på noen få spørsmål:

Er Patrick høy? Ja eller nei?

Mørk? Ja eller nei?

Ung? Under 35? Ja eller nei?

Muskuløs? Ja eller nei?

Fine tenner? Ja eller nei?

Alt dette?

Ingenting av dette?

Klem fra M

Til: Molly Cooper <molly.cooper@flowermail.com>

Fra: Karli Henderson <hendo86@flowermail.com>

Emne: Sv: Fyren i huset mitt

Ta det rolig, jenta mi.

Ja til alt.

K

Til: Patrick Knight <patrick.knight@mymail.com>

Fra: Molly Cooper <molly.cooper@flowermail.com>

Emne: Til opplysning

Fremdriftsrapport angående den fryktede reisen med undergrunnsbanen, av ms Molly Elizabeth Cooper:

En innledende rekognosering av Sloane Square undergrunnsstasjon ble gjennomført i ettermiddag kl. 14.00.

* Tretti minutter ble tilbrakt på området, med gransking av togtabeller og observasjon av londonere som kjøpte billetter og passerte gjennom korsbommer.

* Navnene på de største stasjonene på den gule Circle Line mellom Sloane Square og Kingʼs Cross ble pugget – South Kensington, Gloucester Road, Notting Hill Gate, Paddington, Baker Street. Ms Cooper jukset ikke. Hun elsket å lære navnene og uttale dem!

* Ms Cooper erkjente at personene som kom ut av undergrunnen, ikke så traumatiserte ut. De fleste så ut som om de kjedet seg, var trøtte eller hadde det fryktelig travelt. En håndfull passasjerer smilte nesten, men bare nesten. Én lo faktisk, inn i en mobiltelefon.

* Ms Cooper gikk til innkjøp av et dagskort, som hun kan komme til å bruke i nær framtid.

Ms Coopers neste utfordring:

* Å faktisk gå ned til undergrunnsbanen.

Til: Molly Cooper <molly.cooper@flowermail.com>

Fra: Patrick Knight <patrick.knight@mymail.com>

Emne: Sv: Til opplysning

Kjære Molly

Gratulerer! Jeg er veldig stolt av deg og disse modige skrittene. Jeg fryktet at du kom til å gå glipp av en viktig del av London. Snart kommer du nok til å suse rundt på undergrunnen og lese vovede romaner for å overvinne kjedsomheten i stedet for frykten.

Apropos romaner – du har uttrykt bekymring for min, men jeg kan forsikre deg om at jeg har kommet godt i gang. Det er en spenningsroman med handlingen lagt til bankverdenen. Den har et innfløkt plot, så jeg må planlegge hver finurlige vri nøye på forhånd. Derfor har jeg gått lange turer på øya. Jeg gikk fra Alma Bay til The Forts og tilbake i går. En gruppe japanske turister pekte på en flott, fet koala som lå og sov i et gummitre.

Mens jeg går, tenker jeg ut alle aspektene av romanen. Jeg er nesten ferdig og kommer til å begynne skrivingen snart.

Beste hilsen

P

Til: Patrick Knight <patrick.knight@mymail.com>

Fra: Molly Cooper <molly.cooper@flowermail.com>

Emne: Sv: Til opplysning

For en kjempegod idé – å skrive om bankverdenen. Sier de ikke at man bør skrive om det man vet noe om? Og en spenningsroman! Jøss. Det vil jeg gjerne høre mer om.

Stå på!

Klem fra M

Personlig journal, 27. april

Forfatter, jeg? Jommen sa jeg smør.

Jeg prøver en ny vinkling (borte fra vinduet – utsikten er for distraherende). Jeg har gjort det jeg kan for å planlegge plotet, så nå lager jeg en oversikt over hovedpersonene. En god historie er helt avhengig av karakterene, så når de er i boks, kommer fortellingen til å gå av seg selv.

Skal vi se …

Helt: Harry Shooter – nærmer seg førti, tidligere etterretningsoffiser i MI5, innleid av Storbritannias sentralbank for å jakte på spioner som gir seg ut for å være bankansatte, for deretter å hacke seg inn på systemene og stjele penger. Harry er en tøff fyr, men ulastelig kledd og med gode manerer. En moderne James Bond.

Kvinnelig hovedperson: Beth Harper – i midten av tjueårene. Uskyldig bankkasserer. Skulderlangt, krøllete hår, varmt smil, flotte bein, glitrende øyne. Snakkesalig og nysgjerrig, men smart …

Lengre har jeg ikke kommet. Den siste halvtimen har jeg stirret ut av det fordømte vinduet igjen.

Dette er håpløst. Jeg kan ikke bare hoppe rett ut i de spennende delene. Jeg må finne ut hva disse personene vil si til hverandre, hva de tenker og føler! Jeg trenger en innledende situasjon – noe som vil fange leserens oppmerksomhet.

Jeg sitter fremdeles fast.

Jeg har en ekkel følelse av at hele husbyttingsprosjektet har vært en stor tabbe. De fremmede omgivelsene er bare distraherende. Jeg kan ikke konsentrere meg her.

Det er vel sånt som skjer når man er desperat og velger feriemål ved å snurre på en globus. Vanligvis ville jeg tenkt nøyere gjennom noe sånt. Men bortsett fra å nyte det vakre landskapet på øya, er det ikke stort annet å gjøre her. Det skulle liksom ha vært en fordel.

Jeg tenker altfor mye på Molly i London, på hvor gøy det hadde vært å vise henne rundt og hjelpe henne med å utforske de skjulte skattene hun er så ivrig etter å oppdage.

Det er rart hvordan en fremmed kan få deg til å se hjembyen din med nye øyne.

Jeg føler meg som en bedrager.

Til: Patrick Knight <patrick.knight@mymail.com>

Fra: Molly Cooper <molly.cooper@flowermail.com>

Emne: Ut i naturen

Du vil ikke tro det, Patrick, men jeg våknet og hadde hjemlengsel i dag. Jeg har ikke vært her lenge nok til å ha hjemlengsel, men jeg så ut av vinduet på den grå himmelen, havet av hustak, strømmen av folk, gater, trafikk og eksos, og lengtet etter trærne og den friske, rene luften hjemme på øya.

I stedet for å furte, dro jeg til Wimbledon Common. Det innebar en del hopping av og på busser, men jeg kom meg dit, og det var perfekt. Akkurat det jeg trengte, med løvrike lysninger, sammenfiltret buskas og åpne enger. Et lite stykke natur midt i London.

Den vesle krisen er over. Jeg har forelsket meg i byen din igjen, Patrick.

Klem fra Molly

Til: Patrick Knight <patrick.knight@mymail.com>

Fra: Molly Cooper <molly.cooper@flowermail.com>

Emne: Moren din (langt!)

Du vinner, Patrick.

Moren din kom, så og erobret. I beste forstand, selvsagt. Jeg har nå våget meg inn i undergrunnens verden, reist hele veien til Paddington stasjon og tilbake, og det gjorde ikke vondt i det hele tatt.

La meg fortelle deg hvordan det skjedde.

ADVARSEL: Dette kommer til å bli en lang e-post, men det er din egen skyld!

Det startet med en telefon i titiden i morges.

– Er det Molly? spurte en dame med vakker stemme.

– Ja, sa jeg nølende. Jeg kunne ikke skjønne hvem som kjente meg her.

– Å, så fint, sa hun. – Mitt navn er Felicity Knight. Jeg er Patricks mor.

Jeg svarte, men husker ikke hva jeg sa. Jeg prøvde å ikke høres så nervøs ut som jeg plutselig følte meg. Din mors stemme er veldig raffinert, og min aksent er … veldig australsk.

Hun sa: – Jeg har noen ærender i ettermiddag, like rundt hjørnet fra Alice Grove, så jeg lurte på om jeg kunne stikke innom en liten tur og hilse på.

– Selvsagt, sa jeg med min mest forfinede stemme. – Det hadde vært veldig hyggelig.

Men jeg skjønte tegningen, Patrick. Ikke tro du kan lure meg. Jeg visste at det var du som hadde sendt henne for å se hvordan det gikk med meg, kanskje også for å holde hånden min på undergrunnen. Jeg må imidlertid innrømme at selv om jeg ba deg om å ikke fortelle moren din om det lille problemet mitt, er jeg ærlig talt veldig takknemlig for at du ignorerte meg.

– Vi kan jo ta litt ettermiddagste, sa moren din.

Meg som vertinne i et teselskap? Takk og pris for at bestemoren min lærte meg å lage ordentlig te med teblader i en tekanne, men jeg har aldri vært særlig god til å bake kaker. Hva annet kunne vi spise til?

Jeg hadde ikke trengt å bekymre meg. Moren din lå ti skritt foran.

– Det ligger en utmerket tesalong i nærheten av deg, sa hun. – De serverer lekre kaker.

Og vet du hva, Patrick? Jeg hadde en fabelaktig ettermiddag.

Moren din kom, og hun var veldig pen med det sølvgrå håret, en elegant drakt og perlekjede. Heldigvis hadde jeg tatt med meg et skjørt.

Vanligvis får vakre, elegante kvinner som din mor meg til å føle meg bevisst på de uryddige krøllene mine. Hendene og føttene mine vokser seg liksom til dobbelt størrelse, og jeg støter borti og knuser ting (som fint porselen), og snubler i trapper eller teppekanter.

Men Felicity (hun insisterte på at jeg ikke måtte kalle henne mrs Knight) fikk meg på magisk vis til å føle meg ganske kultivert. Jeg sølte i det minste ikke, og snublet ikke en eneste gang.

Vi drakk te av utsøkte porselenskopper med gullkant og roser på innsiden, og maten ble servert på et treetasjes fat.

Og nei, jeg løftet ikke lillefingeren da jeg drakk teen.

Vi stappet i oss (på svært elegant vis, selvsagt) agurksmørbrød, scones med syltetøy og krem og bitte små kaker.

Og vi pratet. Du verden som vi pratet. Moren din klarte å lokke meg til å fortelle alt om meg selv – at foreldrene mine døde da jeg var baby, og at jeg ble oppdratt på øya av bestemoren min. Jeg fortalte henne om hvordan jeg alltid har villet dra til London.

Og at faren min ble født her.

Jeg ble overrasket over at jeg nevnte det. Jeg tenker ærlig talt aldri på det. Foreldrene mine døde da jeg var atten måneder gammel, og jeg kan så vidt huske at jeg lå i en hvit vugge og så en gul gardin flagre mot en blå himmel mens faren min smilte til meg. Hånden min lå i hans.

Det er ikke rare greiene. Bestemor var den viktigste personen i livet mitt, men hun døde for knapt et år siden, og hvis jeg tenker for mye på at jeg mangler familie, begynner jeg bare å synes synd på meg selv.

Jeg fant for øvrig ut at faren din bor i Skottland et sted, og at du ikke snakker med ham særlig ofte. Hvorfor i all verden skilte han seg fra Felicity? Jeg er så glad for at hun har Jonathan. Ja, hun nevnte den nye partneren sin også.

Midt i samtalen vår følte jeg plutselig at jeg ville vite hvor faren min ble født. Jeg vil så gjerne vite noe om ham, selv om det bare er én ting. Så jeg har lagt fødestedet hans til listen min over ting jeg vil se mens jeg er her, selv om jeg ikke er sikker på hvor jeg skal begynne å lete.

Du blir nok lettet over å høre at jeg ikke fortalte Felicity om drømmen min om å gå ut med en britisk gentleman. Man må da ha noen hemmeligheter.

Det er annerledes å skrive til deg, Patrick. Jeg kan fortelle deg dette fordi vi ikke møtes ansikt til ansikt. Du er så langt unna at det er trygt å fortelle deg alt. Du er veldig tolerant og dømmer ikke, og det liker jeg.

Felicity fortalte meg selvsagt masse om deg, men jeg skal ikke gjenta hva hun sa, for du vet det jo alt. Dessuten ville du bare blitt innbilsk. Moren din forguder deg, men det vet du vel også? Og hun er så stolt av at du skriver på en roman. Hun sa at du skrev veldig gode stiler på skolen, så hun vet at du kommer til å bli en stor suksess.

Vi kom så godt overens at jeg fikk sjokk da jeg så hva klokken var da vi endelig forlot tesalongen. Da vi skulle til å gå, sa Felicity at hun skulle ta undergrunnen hjem.

Det var et sjokk, Patrick. Jeg hadde helt glemt at hun kanskje visste om undergrunnsskrekken min. Dessuten virker moren din så sofistikert at jeg antok at hun kom til å ta drosje hvis hun ikke hadde sin egen bil.

Men hun sa at undergrunnen var rask og praktisk, så jeg fulgte henne til Sloane Square, og vi pratet hele veien helt til vi var inne på stasjonen. Da virket det bare naturlig å vente sammen med henne til toget hennes kom. Som innebar å ta rulletrappen helt ned i undergrunnens svarte hull!

Det var virkelig et skummelt øyeblikk.

Jeg kjente at jeg var i ferd med å få panikk, og var sikker på at jeg ikke fikk puste. Men Felicity smilte og var helt rolig mens hun snakket om hvor hyggelig ettermiddagen hadde vært, og foreslo at vi kanskje kunne møtes igjen snart. Hun fikk meg faktisk til å puste igjen.

Jeg må innrømme at da jeg først var der nede og sto på plattformen, føltes stasjonen stor og godt opplyst, og jeg følte meg mye bedre enn jeg hadde forventet. Jeg fortalte Felicity at jeg hadde vært litt nervøs, og hun sa at det var helt forståelig. Hun ville ha vært livredd i den australske villmarken. Så foreslo hun at jeg kunne bli med henne til Paddington.

Hun måtte bytte tog der, men hvis jeg ville, kunne jeg reise tilbake på egen hånd for å venne meg til det. Hun ga meg til og med mobilnummeret sitt i tilfelle jeg fikk problemer. Hun kom ikke til å ha dekning før hun var over bakkenivå igjen, men det gjorde ikke noe – jeg var over det verste allerede, og det å sitte på toget var faktisk greit.

Alt gikk bra, så jeg sendte henne en tekstmelding: Takk. Dette gikk kjempefint!

Så jeg tror jeg er kurert.

Og jeg vet at det egentlig er deg jeg skal takke, mr Patrick Knight / ridder på en hvit hest. For det var du som sto bak, ikke sant?

Jeg skulle ønske jeg kunne gjøre noe for deg også, men jeg aner ingenting om å skrive romaner.

Mange klemmer fra Molly

PS: Du kan godt be meg om å passe mine egne saker, men jeg lurer på om det er mulig å tenke og planlegge for mye før du begynner å skrive en bok. Slik jeg tenkte for mye før jeg gikk ned på undergrunnen. Får du noen gang trang til å bare hoppe i det og la ordene strømme?

